title: Решение на Съвета от 22 юли 1993 година относно модулите за различните фази на процедурите за оценяване на съответствието и правилата за поставяне и използване на маркировката за съответствие СЕ, които са предназначени за използване в директивите за техническо хармонизиране

text:
               13/ 13

               BG

               Официален вестник на Европейския съюз

               42

         31993D0465

               L 220/23

               ОФИЦИАЛЕН ВЕСТНИК НА ЕВРОПЕЙСКИЯ СЪЮЗ

      РЕШЕНИЕ НА СЪВЕТА

   от 22 юли 1993 година
   относно модулите за различните фази на процедурите за оценяване на съответствието и правилата за поставяне и използване на маркировката за съответствие СЕ, които са предназначени за използване в директивите за техническо хармонизиране
   (93/465/ЕИО)
   СЪВЕТЪТ НА ЕВРОПЕЙСКИТЕ ОБЩНОСТИ,
   като взе предвид Договора за създаване на Европейската икономическа общност, и по-специално член 100а от него,
   като взе предвид предложението на Комисията (1),
   в сътрудничество с Европейския парламент (2),
   като взе предвид становището на Икономическия и социален комитет (3),
   като има предвид, че Решение 90/683/ЕИО на Съвета от 13 декември 1990 г. относно модулите за различните фази на процедурите за оценка на съответствието, които са предназначени за използване в директивите за техническо хармонизиране (4) се нуждае от съществено изменение на различни места; като има предвид, че е необходимо, за по-голяма яснота и рационалност, неговите разпоредби да се консолидират чрез това решение;
   като има предвид, че Съветът е приел Резолюция от 21 декември 1989 г. относно глобален подход към оценка на съответствието (5);
   като има предвид, че въвеждането на хармонизирани методи за оценяване на съответствието и приемането на единна доктрина за тяхното прилагане ще улесни приемането на бъдещи директиви за техническо хармонизиране, относно пускането на пазара на индустриални продукти и по-този начин способства за реализирането на вътрешния пазар;
   като има предвид, че тези методи трябва да осигурят пълното съответствие на продуктите с основните изисквания, определени в директивите за техническо хармонизиране, за да предпази по-точно здравето и безопасността на потребителите и на консуматорите;
   като има предвид, че това съответствие трябва да се осигури без ненужно да се налагат трудни условия за производителите, чрез ясни и разбираеми процедури;
   като има предвид, че трябва да се въведе ограничена гъвкавост по отношение на използването на допълнителни модули или варианти в модулите, когато специфичните условия на определен отрасъл или директива го оправдават, но не до степен, че да се подкопае целта на настоящото решение и само ако това е изрично оправдано;
   като има предвид, че в цитираната по-горе Резолюция от 21 декември 1989 г., Съветът е одобрил за водещ принцип приемането на общи правила по отношение на използването на маркировката СЕ;
   като има предвид, че в своето Решение 90/683/ЕИО Съветът е постановил, че индустриалните продукти, за които са валидни директивите за техническо хармонизиране, могат да бъдат пуснати на пазара само ако производителят им е поставил маркировката СЕ;
   като има предвид, че трябва да се използва една единствена маркировка СЕ, за да се улесни контрола от инспекторите на пазара на Общността и да се изяснят задълженията на икономическите субекти при съблюдаването на различните разпоредби на Общността;
   като има предвид, че целта на маркировката СЕ е да определи съответствието на продуктите с нивото на защита на колективните интереси, наложени чрез директивите за пълна хармонизация и да показва, че икономическият субект е предприел всички процедури за оценка, постановени в общностното право, по отношение на неговия продукт,
   РЕШИ:
   Член 1
   1.   Процедурите за оценяване на съответствието, които ще се използват в директивите за техническа хармонизация, отнасящи се за търговията с индустриални продукти, трябва да се изберат измежду модулите описани в приложението и в съответствие с критериите, дадени в настоящото решение и в общите разпоредби в приложението.
   Тези процедури могат да се отклоняват от модулите, само когато специфичните условия на определен отрасъл или директива го оправдават. Такива отклонения от модулите трябва да се ограничават за случаите, когато това е изрично обосновано в съответната директива.
   2.   Това решение установява правилата за поставяне на маркировката за съответствие СЕ, уредена в законодателството на Общността относно проектирането, производството, пускането на пазара, пускането в действие или употребата на индустриалните продукти.
   3.   Комисията ще докладва периодично за функционирането на това решение, и доколко оценяването на съответствието и процедурите за маркировка СЕ действат задоволително или трябва да бъдат променени.
   Не по-късно от края на преходния период в 1997 г. или по-рано, ако това се счете за належащо, Комисията ще докладва за специфични проблеми, възникнали при включването на Директивата 73/23/ЕИО на Съвета от 19 февруари 1973 г., отнасяща се за (електрически съоръжения, предназначени за използване при някои ограничения на напрежението (6) в обсега на процедурите да маркировка СЕ, и по-специално, дали безопасността е застрашена. Тя трябва също да разгледа всеки проблем, възникнал поради дублиращи се директиви на Съвета, и дали се налагат някакви други мерки на Общността.
   Член 2
   1.   Решение 90/683/ЕИО се отменя.
   2.   Позовавания на отмененото решение да се считат за позования на това решение.

      Съставено в Брюксел на 22 юли 1993 година.

            За Съвета

            Председател

         M. OFFECIERS-VAN DE WIELE

      (1)  ОВ С 160, 20.6.1991 г., стр. 14 и

      ОВ С 28, 2.2.1993 г., стр. 16.

      (2)  ОВ С 125, 18.5.1992 г., стр. 178;

      ОВ С 115, 26.4.1993 г., стр. 117; и Решение от 14 юли 1993 г. (все още непубликувано в Официален вестник).

      (3)  ОВ С 14, 20.1.1992 г., стр. 15; и

      ОВ 129, 10.5.1993 г., стр. 3.

      (4)  ОВ L 380, 31.12.1990 г., стр. 13.

      (5)  ОВ C 10, 16.1.1990 г., стр. 1.

      (6)  ОВ L 77, 26.3.1973 г., стр. 29.
   ПРИЛОЖЕНИЕ
   ПРОЦЕДУРИ ЗА ОЦЕНЯВАНЕ НА СЪОТВЕТСТВИЕТО И МАРКИРОВКАТА ЗА СЪОТВЕТСТВИЕ СЕ В ДИРЕКТИВИТЕ ЗА ТЕХНИЧЕСКА ХАРМОНИЗАЦИЯ
   I.   ОБЩИ НАСОКИ
   А.   Основните насоки за прилагане на процедурите за оценяване на съответствието в директивите за техническа хармонизация са както следва:

               а)

               съществената цел на всяка процедура за оценяване на съответствието е държавните органи да могат да гарантират, че продуктите пуснати на пазара отговарят на изискванията, определени с разпоредбите на директивите, по-специално по отношение на здравето и безопасността на потребителите;

               б)

               оценяването на съответствието може да се подели на модули, които се отнасят за етапа на тяхната разработка и на производството им;

               в)

               като общо правило, продуктът трябва да се подлага на оценяване на двата етапа преди да се пусне на пазара, ако резултатът е положителен (1);

               г)

               има различни модули, които засягат двата етапа по различен начин. Директивите трябва да определят вариантите на възможен избор, които да се имат предвид от Съвета за постигане на търсеното от държавните органи високо ниво на безопасност, за даден продукт или сектор от продукти;

               д)

               при приемането на вариантите на възможен избор от производителя, директивите вземат предвид, по-специално такива съображения като приспособимост на модулите към типа на продукта, характера на риска, икономическата инфраструктура на отрасъл (например наличност или отсъствие на трета страна), характера и размерите на производството и пр. Факторите, взети под внимание, трябва изрично да бъдат уточнени от Комисията в тези директиви;

               е)

               когато директивите предвиждат варианти с употреба на възможни модули за даден продукт или производствен отрасъл, за производителя трябва да се създадат възможно най-широки възможности за избор, съобразени с осигуряването на изпълнението на изискванията.
               Директивите трябва да определят критериите, от които производителят да се ръководи при избора на най-подходящия модул измежду модулите, предвидени в директивите;

               ж)

               директивите трябва да избягват налагането на ненужни модули, които биха били прекалено усложнение, предвид на целите на съответната директива;

               з)

               нотифицираните органи трябва да прилагат модулите без ненужно усложняване за икономическите субекти. Комисията, в сътрудничество с държавите-членки, е длъжна да осигури тясно взаимодействие между нотифицираните органи, с цел да се осигури правилно техническо приложение на модулите;

               и)

               за да се защитят производителите, техническата документация предоставяна на нотифицираните органи трябва да се ограничава до това, което единствено е необходимо за целите на оценяването на съответствието. Изисква се правна защита за конфиденциалната информацията;

               й)

               когато директивите дават възможност на производителя да използва модули, основаващи се на техниката на осигуряване на качеството, производителят трябва да има възможност да прибегне до комбинация от модули без използване на осигуряването на качеството и обратно, с изключение когато съблюдаването на изискванията, определени с директивата, изисква специалното приложение на определена процедура;

               к)

               за целите на прилагането на модулите, държавите-членки трябва да обявят, на своя отговорност, органи, които са под тяхна юрисдикция, които са избрали измежду технически компетентни органи, отговарящи на изискванията на директивите. Тази отговорност включва задължението на държавите-членки да гарантират, че нотифицираните органи поддържат постоянна техническа компетентност, изисквана от директивите и че последните информират своите национални власти за изпълнението на техните задачи. Когато една държава-членка оттегли нотификацията на даден орган, тя трябва да вземе мерки, за да осигури непрекъснатост при разглеждането на заявките от друг нотифициран орган;

               л)

               в допълнение, по отношение на оценката на съответствие, възлагането на работа на подизпълнители трябва да става при осигуряване на някои условия, които да гарантират:

                           —

                           компетентност на организацията, действаща като подизпълнител, на основата на съблюдаване на серията стандарти EN 45 000, и възможност държавата-членка, нотифицирала подизпълнителя ефикасно да следи за това,

                           —

                           способност на нотифицирания орган ефективно да носи отговорност за дейността, извършвана по договор от подизпълнител;

               м)

               нотифицираните органи, които могат да потвърдят, че отговарят на хармонизираните стандарти (серия EN 45 000), чрез представяне на сертификат за акредитиране или друг документ, се считат за съответстващи на директивите. Държавите-членки, които са нотифицирали органи, но не могат да покажат, че те отговарят на хармонизираните стандарти (серия EN 45 000) може да бъдат поканени от Комисията да представят подходящи документи, на основата на които са извършили нотификацията;

               н)

               списък на нотифицираните органи трябва да се публикува от Комисията в Официален вестник на Европейските общности и постоянно да се актуализира.

         Б.   Основните правила за поставяне и прилагане на маркировката СЕ са както следва:

               а)

               Маркировката СЕ показва съответствие с всички задължения, които са предвидени за производителя на продукта, по смисъла на директивите, съдържащи разпоредби за нейното поставяне.
               Това съответствие не е ограничено само за основните изисквания за безопасност, здравеопазване, защита на потребителите и пр., доколкото някои директиви могат да предвиждат специфични задължения, които не са обезателно част от основните изисквания.

               б)

               Маркировката СЕ, поставена върху индустриални продукти символизира факта, че физическото или юридическото лице, което е поставило или е било отговорно за поставянето на споменатата маркировка, е проверило съответствието на продукта с всички разпоредби за хармонизация на Комисията, които се отнасят за продукта и са били предмет на подходящи процедури за оценяване на съответствието.

               в)

               Когато индустриалните продукти са предмет на други директиви, отнасящи се за други аспекти и предвиждащи поставянето на маркировката СЕ, последната посочва, че продуктите трябва да се считат съответстващи на разпоредбите на тези други директиви.
               Все пак, когато една или няколко от тези директиви оставят на производителя възможността, през един преходен период, да избира режима който да прилага, маркировката СЕ посочва съответствието с разпоредбите само на директивите, прилагани от производителя. В този случай, номерата на прилаганите директиви, така както са публикувани в Официален вестник на Европейските общности, трябва да бъдат записани върху документите, описанията или инструкциите, изисквани от тези директиви и придружаващи продуктите или, ако е подходящо, върху неговата табелка с технически характеристики.

               г)

                           1.

                           Маркировката СЕ за съответствие е съставена от инициалите „СЕ“ със следното графично изображение:
                           В случай на намаляване или увеличаване на маркировката СЕ, пропорциите в графичното и изображение, определени с графичната мрежа дадена по-горе, трябва да се запазят.

                           2.

                           Когато съответната директива не предвижда определени размери, маркировката СЕ трябва да има височина най-малко 5 mm.

                           3.

                           Маркировката СЕ трябва да се постави върху продукта или върху неговата табелка с характеристики. Все пак, ако това не е възможно или не е оправдано поради характера на продукта, тя трябва да се постави върху опаковката, ако има такава, и върху придружаващата го документация, когато съответната директива предвижда такава документация.

                           4.

                           Маркировката СЕ трябва да се постави по ясен, четлив и незаличим начин.

               д)

               Всеки индустриален продукт, за който се отнасят директиви за техническа хармонизация, основаващи се на принципите на глобалния подход, трябва да получат маркировката СЕ, освен ако някой директиви предвиждат друго; такива изключения представляват отклонение не от изискването за маркировка, а от административните процедури за оценяване на съответствието, които в някой случаи могат да се преценят като твърде утежнени. За всяко изключение или отклонение от изискванията за маркировка трябва да бъдат дадени подходящи основания.
               Маркировката СЕ е единствената маркировка, потвърждаваща че индустриалните продукти отговарят на изискванията на директивите, издадени на основата на принципите на глобалния подход.
               Държавите-членки трябва да се въздържат от въвеждане в техните национални разпоредби на позоваване на маркировка, различна от маркировката СЕ, що се отнася до съответствието с всички разпоредби за маркировка СЕ, съдържащи се в директивите.

               е)

               Маркировката СЕ трябва да се постави в крайния етап на контрол на продукцията.

               ж)

               Маркировката за съответствие СЕ трябва да бъде придружена от идентификационния номер на нотифицирания орган по смисъла на параграф I.А, когато споменатият орган участва в етапа на контрол на продукцията по смисъла на това решение.
               Този идентификационен номер трябва да бъде определен от Комисията, като част от процедурата по нотификацията. Комисията трябва да публикува списъка на нотифицираните органи в Официален вестник на Европейските общности; тези списъци трябва редовно да се актуализират.
               На даден нотифициран орган трябва да се определи един и същ номер, ако е нотифициран за различни директиви. Комисията трябва да осигури всеки нотифициран орган да има един единствен идентификационен номер, независимо от броя директиви, съгласно които е нотифициран.

               з)

               Необходимо е да се установят разпоредби, относно употребата на някои продукти. В този случай маркировката СЕ и идентификационният номер на нотифицирания орган могат да се придружат от пиктограма или друг знак показващ, например, категория на употреба.

               и)

               Поставянето на друга маркировка, която може да заблуди страничните наблюдатели относно смисъла и графичното изображение на маркировката СЕ, е забранено.

               й)

               Даден продукт може да има различни маркировки, например показващи съответствие с национални или европейски стандарти или с други незадължителни директиви, при условие че тези маркировки не биха създавали объркване с маркировката СЕ.
               Затова такива маркировки могат да се поставят на продукта, неговата опаковка или придружаващата го документация, само при условие, че не намаляват видимостта и четливостта на маркировката СЕ.

               к)

               Маркировката СЕ трябва да се постави от производителя или неговия представител, установен в Общността. В изключителни, специално упоменати случаи, специфични директиви допускат маркировката СЕ да се поставя от лицето, отговорно за пускането на продукта на пазара на Общността.
               Идентификационният номер на нотифицирания орган трябва да се постави на тяхна отговорност от самия орган или от производителя или неговия представител, установен в Общността.

               л)

               Държавите-членки трябва да приемат в националното си законодателство всички необходими разпоредби, за да се изключи възможността за недоразумения и за избягване на каквато и да е злоупотреба с маркировката СЕ.
               Без да се засягат разпоредбите на директивата относно предпазната клауза, когато една държава-членка установи, че маркировката СЕ е била поставена неправилно, производителят, неговият представител или, по изключение, когато специфични директиви допускат това, лицето, отговорно за пускането на продукта на пазара на Общността са задължени да поставят продукта в съответствие и да прекратят нарушението при условията, определени от държавата-членка. Ако липсата на съответствие продължава, държавата-членка трябва да предприеме всички необходими мерки за ограничаване или забрана на пускането на пазара на въпросния продукт или да осигури неговото изтегляне от пазара, съгласно процедурите определени в предпазните клаузи.

         II.   МОДУЛИ ЗА ОЦЕНЯВЯНЕ НА СЪОТВЕТСТВИЕТО
   Обяснителни бележки
   Специфични директиви могат да разрешават поставянето на маркировката СЕ върху опаковката или съпровождащата документация, вместо върху самия продукт.
   Декларацията за съответствие или сертификатът за съответствие (в зависимост от това какво е предвидено в съответната директива) трябва да засяга отделен продукт или множество продукти и трябва да ги съпровожда или да се съхранява от производителя. Определя се подходящото за съответната директива решение.
   Позоваването на членове се отнася за стандартните параграфи от приложение II.В към Резолюция на Съвета от 7 май 1985 година. (ОВ С 136, 4.6.1985 г., стр.1), които са се превърнали в стандартни текстове на членове в директивите от „новия подход“.
   Развитието на компютъризирано предаване на сертификати и други документи, издавани от нотифицираните органи се предвижда в рамките на INSIS.
   Специфичните директиви могат да използват модулите A, В и З, към които се добавят разпоредби, съдържащи допълнителни изисквания, фигуриращи в заградените текстове от модулите.
   Модул В е предназначен за използване в комбинация с модул Б (EО изпитване на типа). Модулите Г, Д и Е обикновено също могат да се използват в комбинация с модул Б; обаче в особени случаи (например когато се касае за продукти с много проста конструкция) те могат да се използват самостоятелно.
   Модул А (вътрешен контрол на производството)
   1.   Този модул описва процедурата, чрез която производителят или неговият упълномощен представител, установен в Общността, който изпълнява задълженията по точка 2, гарантира и декларира, че съответният продукт отговаря на изискванията на директивата, отнасяща се за него. Производителят или неговият упълномощен представител, установен в Общността трябва да постави маркировката за съответствие СЕ върху всеки продукт и да издаде писмена декларация за съответствие.
   2.   Производителят трябва да състави техническата документация, описана в параграф 3 и той или неговият упълномощен представител, установен в Общността трябва да я съхранява на разположение на съответните национални държавни органи за нуждите на надзора в течение на срок не по-малък от 10 години (2) след произвеждането на последния екземпляр от продукта.
   Когато нито производителя, нито неговият представителя не са установени в Общността, задължението за съхранение на техническата документация е на лицето отговорно за пускането на продукта на общностния пазар.
   3.   Техническата документация трябва да позволява оценяването на съответствието на продукта с изискванията на директивата. Тя трябва, доколкото това е свързано с оценяването, да обхваща разработката, производството и функционирането на продукта (3).
   4.   Производителят или неговият упълномощен представител, установен в Общността трябва да пазят заедно с техническата документация, едно копие от декларацията за съответствие.
   5.   Производителят трябва да предприеме всички необходими мерки, за да може производственият процес да гарантира съответствието на произведените изделия с техническата документация, визирана в точка 2 и с изискванията на директивата, отнасящи се до тях.
   Модул Аа
   Този модул се състои от модул А, допълнен от следните допълнителни изисквания:

   или:

   Модул В (ЕО изпитване на типа)
   1.   Този модул описва тази част от процедурата, чрез която нотифицираният орган констатира и потвърждава, че един образец, който е представителен за предвижданата продукция, отговаря на разпоредбите на директивата, отнасяща се за него.
   2.   Заявлението за ЕО изпитване на типа трябва да се представи от производителя или от неговия упълномощен представител, установен в Общността на един нотифициран орган по негов избор.
   Заявлението трябва да съдържа:

               —

               името и адреса на производителя или, ако заявлението е подадено от упълномощен представител, също и неговото име и адрес,

               —

               писмена декларация, че същата заявлението не е било представено на друг нотифициран орган,

               —

               техническата документация, описана в параграф 3.

         Заявителят трябва да постави на разположение на нотифицирания орган образец, който е представителен за предвижданата продукция, наричан по нататък „тип“ (4). Нотифицираният орган може да поиска допълнителни образци, ако това е необходимо за изпълнението на програмата от изпитвания.
   3.   Техническата документация трябва да позволява оценяването на съответствието на продукта с изискванията на директивата. Тя трябва, доколкото това е свързано с оценяването, задължително да обхваща разработката, производството и действието на продукта (5).
   4.   Нотифицираният орган трябва:

               4.1.

               да прегледа техническата документация, да провери дали образецът е бил произведен в съответствие с техническата документация и да определи компонентите, проектирани съгласно съответните изисквания на стандартите, упоменати в член 5, а така също и компонентите, проектирани без да са прилагани разпоредбите на тези стандарти;

               4.2.

               да извърши или да е извършил подходящи проверки и необходими изпитвания, за да провери, в случай че стандартите, посочени в член 5 не са били приложени, дали възприетите от производителя решения са съобразени с основните изисквания на директивата;

               4.3.

               да извърши или да е извършил подходящи проверки и необходими изпитвания, за да провери, в случай че производителят е решил да приложи съответните стандарти, дали действително ги е приложил;

               4.4.

               да съгласува със заявителя мястото, където ще се извършат проверките и необходимите изпитвания.

         5.   Когато образецът отговаря на разпоредбите на директивата, нотифицираният орган трябва да издаде на заявителя сертификат за EО изпитване на типа. Сертификатът трябва да съдържа името и адреса на производителя, заключения от проверката, условията за неговата валидност и необходимите данни за идентифициране на одобрения тип (6).
   Към сертификата трябва да се приложи списък на съответната техническа документация и копие от нея да се съхранява от нотифицирания орган.
   Ако на производителят е отказано издаването на типов сертификат, нотифицираният орган трябва да даде подробни мотиви за този отказ.
   Трябва да се установи процедурата за обжалване.
   6.   Заявителят трябва да информира нотифицирания орган, който съхранява техническата документация за сертификата за EО изпитване на типа, относно всякакви промени в одобрения продукт, подлежащи на допълнително одобряване, ако те засягат съответствието с основните изисквания или предписваните условия на употреба на продукта. Това допълнително одобряване се издава във формата на допълнения към оригиналния сертификат за EО изпитване на типа.
   7.   Всеки нотифициран орган е длъжен да предоставя на другите нотифицирани органи информация за издадените и отменени сертификати за ЕО изпитване на типа и издадени или изтеглени допълнения към тях (7).
   8.   Другите нотифицирани органи могат да получават копия от сертификатите за ЕО изпитване на типа и/или техните допълнения. Приложенията към сертификатите се държат на разположение на другите нотифицирани органи.
   9.   Производителят или неговият упълномощен представител трябва да държат техническата документация и копия от сертификатите за ЕО изпитване на типа, както и допълненията към тях, за срок от поне 10 години (8) след произвеждането на последния екземпляр от продукта.
   Ако нито производителят, нито неговият упълномощен представител са установени в Общността, задължението за съхраняване на техническата документация се пада на лицето, което пуска продукта на пазара на Общността.
   Модул В (съответствие с одобрения тип)
   1.   Този модул описва тази част от процедурата, чрез която производителят или неговият упълномощен представител, установен в Общността, потвърждава и декларира, че разглежданите продукти съответстват на типа, описан в сертификата за ЕО изпитване на типа и отговарят на изискванията на директивата, отнасяща се за тях. Производителят или неговият упълномощен представител, установен в Общността трябва да постави върху всеки отделен продукт маркировка СЕ и да издаде писмена декларация за съответствие.
   2.   Производителят трябва да вземе всички необходими мерки производственият процес да гарантира съответствието на произвежданите продукти с типа, описан в сертификата за ЕО изпитване на типа и с изискванията на директивата, отнасяща се за тях.
   3.   Производителят или неговият упълномощен представител трябва да съхранява копие от декларацията за съответствие за срок от поне 10 години (9) след произвеждането на последния екземпляр от продукта.
   Ако нито производителят, нито неговият упълномощен представител са установени в Общността, задължението за съхраняване на техническата документация се пада на лицето, което пуска продукта на пазара на Общността.
   Възможни допълнителни изисквания:

   или:

   Модул Г (10), (осигуряване на качеството на производството)
   1.   Този модул описва процедурата, чрез която производителят, който изпълнява задълженията по точка 2 потвърждава и декларира, че разглежданите продукти [съответстват на типа описан в сертификата за ЕО изпитване на типа и] отговарят на изискванията на директивата, отнасящи се за тях. Производителят или неговият упълномощен представител, установен в Общността трябва да постави върху всеки отделен продукт маркировка СЕ и да издаде писмена декларация за съответствие. Маркировката СЕ трябва да се придружава от идентификационния знак на нотифицирания орган, отговорен за контрола на ЕО, определен в точка 4.
   2.   Производителят трябва да прилага сертифицирана система по качество за производството, изходящия контрол и изпитването на продукцията, съгласно параграф 3 и подлежи на надзор, определен в точка 4.
   3.   Система по качество
   3.1.   Производителят трябва да представи искане за оценяване на неговата система по качество за съответните продукти на нотифициран орган, избран от него.
   Искането трябва да съдържа:

               —

               цялата необходима информация за предвидената категория продукти,

               —

               документацията на системата по качество,

               —

               ако е приложимо, техническата документация за одобрения тип и копие от сертификата за ЕО изпитване на типа.

         3.2.   Системата по качество трябва да осигурява съответствието на продуктите [с типа описан в сертификата за ЕО изпитване на типа и] с изискванията на директивата, отнасяща се за тях.
   Всички елементи, изисквания и разпоредби, приети от производителя се документират по систематичен и подреден начин във вид на писани мерки, процедури и инструкции. Документацията на системата по качество трябва да позволява последователна интерпретация на програмите, плановете, ръководствата и отчетите за качеството.
   По-специално, системата трябва да съдържа подходящо описание на:

               —

               целите по отношение на качеството и организационната структура, отговорностите и средствата за управление по отношение на качеството на продукцията,

               —

               техниките на производство, на контрол на качеството и на осигуряване на качеството, процесите и системните действия, които ще се прилагат,

               —

               проверките и изпитванията, които ще се извършват преди, по време и след производството и честотата, с която те ще се извършват,

               —

               отчетността за качеството, като доклади от инспекции и данни от изпитвания и за калибриране, доклади за квалификацията на работещите в тази област кадри и пр.,

               —

               средства за контрол за постигане на необходимото ниво на качество на продуктите и за ефективното действие на системата по качество.

         3.3.   Нотифицираният орган е длъжен да оцени системата по качество, да установи дали тя отговаря на изискванията по точка 3.2. Той допуска, че тези изисквания по отношение на системите по качество са изпълнени, ако са били прилагани съответните хармонизирани стандарти (11).
   В групата от одитори трябва да има поне един експерт с опит в оценката на производството на дадения продукт. Процедурата за оценяване задължително трябва да включва посещение за инспекция на самото предприятие.
   Решението трябва да се нотифицира на производителя. Съобщението трябва да съдържа заключенията от инспекцията и мотивирано решение за оценка.
   3.4.   Производителят е длъжен да изпълни задълженията отнасящи се за сертифицираната система по качество и да я поддържа така, че да продължи да бъде адекватна и ефективна.
   Производителят или неговият упълномощен представител трябва да информира нотифицираният орган, който е одобрил системата по качество, за всяко предвидено изменение в системата.
   Нотифицираният орган трябва да оцени предложените промени и да реши, дали изменената система по качество продължава да отговаря на изискванията, упоменати в параграф 3.2 или ще се налага ново оценяване.
   Той трябва да нотифицира своето решение на производителя. Това съобщение трябва да съдържа заключенията от анализа и мотивирано решение за оценка.
   4.   Надзор под отговорността на нотифицирания орган
   4.1.   Целта на надзора е да се получи увереност, че производителят строго изпълнява всички задължения, произтичащи от одобрената система по качество.
   4.2.   Производителят е длъжен да допуска за нуждите на надзора достъп до местата на производство, контрол и изпитване, и складовото стопанство на предприятието и да предоставя цялата необходима информация, по специално:

               —

               документацията на системата по качество,

               —

               отчетност за качеството, като доклади от инспекции и данни от изпитвания, данни за калибриране, доклади за квалификацията на заетите в тази област кадри и пр.

         4.3.   Нотифицираният орган трябва периодично (12) да извършва одити, за да се увери, че производителят поддържа и прилага системата по качество и трябва да представи на производителя доклад от одита.
   4.4.   Освен това, нотифицираният орган може да прави непредвидени посещения на производителя. По време на тези посещения нотифицираният орган може, ако е нужно, да извършва или да предизвиква извършването на изпитвания, за да се провери дали системата по качество действа правилно. Нотифицираният орган трябва да представи на производителя доклад от посещението и, ако е извършвано изпитване, отчет за изпитването.
   5.   Производителят трябва да държи на разположение на националните контролни органи за срок от поне 10 години (13) след произвеждането на последния екземпляр от продукта:

               —

               документацията, посочена във втора алинея, второ тире на точка 3.1.

               —

               актуализацията, посочена във втория параграф на точка 3.4.

               —

               решенията и докладите на нотифицирания орган, посочени в последния параграф на точка 3.4, точки 4.3 и 4.4.

         6.   Всеки нотифициран орган е длъжен да предоставя на другите нотифицирани органи информация за издадените и отменени сертификати за системи по качество (7).
   Модул Д (10) (осигуряване на качеството на продукта)
   1.   Този модул описва процедурата, чрез която производителят, който изпълнява задълженията по точка 2 потвърждава и декларира, че въпросните продукти [съответстват на типа описан в сертификата за ЕО изпитване на типа и] отговарят на изискванията на директивата, отнасяща се за тях. Производителят или неговият упълномощен представител, установен в Общността трябва да постави върху всеки отделен продукт маркировка СЕ и да издаде писмена декларация за съответствие. Маркировката СЕ трябва да се придружава от идентификационния знак на нотифицирания орган, отговорен за надзора, определен в точка 4.
   2.   Производителят трябва да поддържа одобрена система по качество за изходящия контрол и изпитването на продуктите, съгласно параграф 3 и подлежи на надзор, определен в точка 4.
   3.   Система по качество
   3.1.   Производителят трябва да представи искане за оценяване на неговата система по качество за съответните продукти на нотифициран орган, избран от него.
   Заявлението трябва да съдържа:

               —

               цялата необходима информация за предвидената категория продукти,

               —

               документацията на системата по качество,

               —

               ако е нужно, техническата документация за одобрения тип и копие от сертификата за ЕО изпитване на типа.

         3.2.   В рамките на системата по качество всеки продукт трябва да бъде проверен и да се подложи на изпитванията, предвидени в съответния/те стандарт/ти по член 5 или трябва да се извършат еквивалентни изпитвания за проверка на съответствието му с изискванията на директивата. Всички елементи, изисквания и разпоредби, приети от производителя трябва да се документират по систематичен и подреден начин във вид на писани намерения, процедури и инструкции. Тази документация на системата по качество трябва да позволява единна интерпретация на програмите, плановете, ръководствата и отчетите за качеството.
   По-специално, системата трябва да съдържа подходящо описание на:

               —

               целите по отношение на качеството и организационната структура, отговорностите и правата на ръководството по отношение на качеството на продукцията,

               —

               проверките и изпитванията, които ще се извършват след производствения цикъл,

               —

               средствата за контрол на ефективната работа на системата по качество,

               —

               отчетността за качеството, като доклади от инспекции и данни от изпитвания, данни за калибриране, доклади за квалификацията на заетите в тази област кадри и т.н.

         3.3.   Нотифицираният орган е длъжен да оцени системата по качество, да установи дали тя отговаря на изискванията по точка 3.2. Той допуска, че тези изисквания по отношение на системите по качество са изпълнени, ако са били прилагани съответните хармонизирани стандарти (14).
   В групата от одитори трябва да има поне един експерт с опит в оценката на производството на дадения продукт. Процедурата за оценяване задължително трябва да включва посещение за инспекция на самото предприятие.
   Решението трябва да се съобщи на производителя. Съобщението трябва да съдържа заключенията от инспекцията и мотивирано решение за оценка.
   3.4.   Производителят е длъжен да изпълни задълженията отнасящи се за сертифицираната система по качество и да я поддържа, така че тя да бъде адекватна и ефективна.
   Производителят или неговият упълномощен представител трябва да информира нотифицираният орган, който е сертифицирал системата по качество за всяко предвидено изменение в системата.
   Нотифицираният орган трябва да оцени предложените промени и да реши, дали изменената система по качество ще продължи да отговаря на изискванията, упоменати в параграф 3.2 или ще се налага ново оценяване.
   Той трябва да съобщи своето решение на производителя. Това съобщение трябва да съдържа заключенията от анализа и мотивирано решение за оценка.
   4.   Надзор под отговорността на нотифицирания орган
   4.1.   Целта на надзора е да се получи увереност, че производителят строго изпълнява всички задължения, произтичащи от сертифицираната система по качество.
   4.2.   Производителят е длъжен да предоставя за нуждите на надзора достъп до местата на производство, контрол и изпитване, и складовото стопанство на предприятието и да предоставя цялата необходима информация, по специално:

               —

               документацията на системата по качество,

               —

               техническата документация,

               —

               отчетността за качеството, като доклади от инспекции и данни от изпитвания, данни за калибриране, доклади за квалификацията на заетите в тази област кадри и пр.

         4.3.   Нотифицираният орган трябва периодично (15) да извършва одити, за да се увери, че производителят поддържа и прилага системата по качество и трябва да представи на производителя доклад от одита.
   4.4.   Освен това нотифицираният орган може да прави непредвидени посещения на производителя. По време на тези посещения нотифицираният орган може, ако е нужно, да извършва или да предизвиква извършването на изпитвания, за да се провери дали системата по качество действа правилно. Нотифицираният орган трябва да представи на производителя доклад от посещението и, ако е извършвано изпитване, отчет за изпитването.
   5.   Производителят е длъжен да държи на разположение на националните контролни органи за срок от поне 10 години (16) след произвеждането на последния екземпляр от продукта:

               —

               документацията, упомената във второто тире на точка 3.1.

               —

               актуализацията, упомената във втория параграф на точка 3.4.

               —

               решенията и докладите на нотифицирания орган, упоменати в последния параграф на точка 3.4., точки 4.3. и 4.4.

         6.   Всеки нотифициран орган е длъжен да предоставя на другите нотифицирани органи информация за издадените и отменени сертификати за системи по качество (7).
   Модул Е (17) (проверка на продукцията)
   1.   Този модул описва процедурата, чрез която производителят или неговият упълномощен представител проверява и потвърждава, че продуктите, предмет на разпоредбите на точка 3 [съответстват на типа описан в сертификата за ЕО изпитване на типа и] отговарят на изискванията на директивата, отнасяща се за тях.
   2.   Производителят трябва да вземе всички необходими мерки за да се осигури това, че производственият процес ще гарантира съответствието на произвежданите продукти [с типа, описан в сертификата за ЕО изпитване на типа и] с изискванията на директивата, отнасяща се за тях. Той поставя маркировката за съответствие СЕ върху всеки отделен продукт и издава декларация за съответствие.
   3.   Нотифицираният орган трябва да извърши подходящи проверки и изпитвания с цел да установи съответствието на продукта с изискванията на директивата, или чрез проверка и изпитване на всеки отделен продукт, съгласно точка 4 или чрез проверка и изпитване на извадка на статистически принцип, както е определено в точка 5, по избор на производителя (18).
   3а.   Производителят или неговият упълномощен представител трябва да съхранява копие от декларацията за съответствие за срок от поне 10 години (16) след произвеждането на последния екземпляр от продукта.
   4.   Проверка чрез контрол и изпитване на всеки отделен продукт
   4.1.   Всички продукти трябва да се проверят индивидуално като се подложат на изпитванията, предвидени в съответния/те стандарт/и по член 5 или се извършат еквивалентни изпитвания за проверка на съответствието им с [типа, описан в сертификата за ЕО изпитване на типа и] изискванията на директивата, отнасяща се за тях.
   4.2.   Нотифицираният орган трябва да постави или да предизвика поставянето на неговия идентификационен знак върху всеки проверен продукт и да издаде писмен сертификат за съответствие, във връзка с проведените изпитвания.
   4.3.   Производителят или неговият упълномощен представител трябва да осигури възможност за представяне при поискване на сертификатите за съответствие, издадени от нотифицирания орган.
   5.   Статистическа проверка
   5.1.   Производителят трябва да представя своите продукти във вид на хомогенни партиди и да взема всички необходими мерки, за да може производственият процес да осигурява хомогенността на всяка произведена партида.
   5.2.   Всички продукти трябва да са на разположение за контрол във вид на хомогенни партиди. От всяка партида се взема случайна извадка. Продуктите в извадката се проверяват индивидуално като се подлагат на изпитванията, предвидени в съответния/те стандарт/и по член 5 или като се извършват еквивалентни изпитвания за проверка на съответствието им с изискванията на директивата, отнасяща се за тях и за да се установи, дали партидата се приема или отхвърля.
   5.3.   Статистическата процедура трябва да използва следните елементи:
   (Съответните елементи трябва да се определят като например, приложимия статистически метод, начинът на вземане на пробите и пр.)
   5.4.   В случай че партидата се приема, нотифицираният орган трябва да постави или да предизвика поставянето на неговия идентификационен номер върху всеки отделен продукт и да издаде писмен сертификат за съответствие, във връзка с проведените изпитвания. Всички продукти от партидата могат да се пуснат на пазара, с изключение на онези образци от извадката, които са били определени като неотговарящи на изискванията.
   Ако дадена партида бъде отхвърлена, нотифицираният орган или компетентният контролен орган трябва да предприеме подходящи мерки, за да не се допусне пускането на пазара на тази партида. В случай на често отхвърляне на партиди, нотифицираният орган може да прекрати прилагането на контрол чрез статистическа извадка.
   Производителят може, на отговорност на нотифицирания орган, да поставя идентификационния знак на последния по време на производствения процес.
   5.5.   Производителят или неговият упълномощен представител трябва да осигури възможност за представяне при поискване на сертификатите за съответствие, издадени от нотифицирания орган.
   Модул Ж (проверка на единица продукт)
   1.   Този модул описва процедурата, чрез която производителят потвърждава и декларира, че разглежданият продукт, за който е бил издаден сертификат, посочен в точка 2, отговаря на изискванията на директивата, отнасяща се за него. Производителят или неговият упълномощен представител, установен в Общността трябва да постави върху продукта маркировка СЕ и да издаде декларация за съответствие.
   2.   Нотифицираният орган трябва да провери единичното изделие и да извърши подходящите изпитвания, предвидени в съответния/те стандарт/ти по член 5 или еквивалентни изпитвания за проверка на съответствието му с валидните изисквания на директивата.
   Нотифицираният орган трябва да постави или да предизвика поставянето на неговия идентификационен знак върху всеки проверен продукт и да издаде писмен сертификат за съответствие, във връзка с проведените изпитвания.
   3.   Целта на техническата документация е да позволи оценяването на съответствието с изискванията на директивата и да се изясни разработката, производството и действието на продукта (19).
   Модул З (система по качество на цялата продукция)
   1.   Този модул описва процедурата, чрез която производителят, който изпълнява задълженията по параграф 2, гарантира и декларира, че съответният продукт отговаря на изискванията на директивата, отнасяща се за него. Производителят или неговият упълномощен представител, установен в Общността трябва да постави маркировката СЕ върху всеки продукт и да издаде писмена декларация за съответствие. Маркировката СЕ трябва да се придружава от идентификационния знак на нотифицирания орган, отговорен за надзора, определен в точка 4.
   2.   Производителят трябва да поддържа сертифицирана система по качество за разработката, производството и крайния изходящ контрол и изпитване на продукцията, определен в точка 3 и подлежи на надзор, определен в точка 4.
   3.   Система по качество
   3.1.   Производителят трябва да представи искане за оценяване на неговата система по качество на нотифициран орган.
   Искането съдържа:

               —

               цялата необходима информация за предвидената категория продукти,

               —

               документацията относно системата по качество,

         3.2.   Системата по качество трябва да осигурява съответствието на продуктите с изискванията на директивата, отнасяща се за тях.
   Всички елементи, изисквания и разпоредби, приети от производителя се документират по систематичен и подреден начин във вид на писани намерения, процедури и инструкции. Документацията на системата по качество трябва да позволява еднообразна интерпретация на политиката и процедурите за качество, като програмите, плановете, ръководствата и отчетите за качеството.
   По-специално, системата трябва да съдържа подходящо описание на:

               —

               целите по отношение на качеството и организационната структура, отговорностите и правата на ръководството по отношение на качеството на разработката и продукцията,

               —

               техническите спецификации за разработката, включително стандартите, които ще се приложат и, когато стандартите по член 5 няма да се приложат напълно, средствата, които ще се използват за да се изпълнят основните изисквания на директивата, отнасяща се за продукта,

               —

               техниките за контрол на разработката, процесите и системните мерки, които ще се използват при разработката на продуктите, принадлежащи към разглежданата категория продукти,

               —

               съответните техники на производство, на контрол и на осигуряване на качеството, процесите и системните мерки, които ще се използват,

               —

               проверките и изпитванията, които ще се извършват преди, по време и след производството и честотата, с която те ще се извършват,

               —

               отчетността за качеството, като доклади от инспекции и данни от изпитвания, данни за калибриране, доклади за квалификацията на заетите в тази област кадри и т.н.,

               —

               средства за контрол за постигане на необходимото ниво на качество на разработката и на продуктите и за ефективното действие на системата по качество.

         3.3.   Нотифицираният орган е длъжен да оцени системата по качество, да установи дали тя отговаря на изискванията по точка 3.2. Той допуска, че тези изисквания по отношение на системите по качество са изпълнени, ако са били прилагани съответните хармонизирани стандарти (20).
   В групата от одитори трябва да има поне един експерт с опит в оценката на технологията на производство на дадения продукт. Процедурата за оценяване задължително трябва да включва посещение за инспекция на самото предприятие.
   Решението трябва да се съобщи на производителя. Съобщението трябва да съдържа заключенията от инспекцията и мотивирано решение за оценка.
   3.4.   Производителят е длъжен да изпълни задълженията отнасящи се за сертифицираната система по качество и да я поддържа така че тя да бъде адекватна и ефективна.
   Производителят или неговият упълномощен представител трябва да информира нотифицираният орган, който е сертифицирал системата по качество за всяко предвидено изменение в системата.
   Нотифицираният орган трябва да оцени предложените промени и да реши, дали изменената система по качество ще продължи да отговаря на изискванията, упоменати в параграф 3.2 или ще се налага ново оценяване.
   Той трябва да съобщи своето решение на производителя. Това съобщение трябва да съдържа заключенията от анализа и мотивирано решение за оценка.
   4.   Надзор на ЕО под отговорността на нотифициран орган
   4.1.   Целта на надзора е да се получи увереност, че производителят правилно изпълнява всички задължения, произтичащи от сертифицираната система по качество.
   4.2.   Производителят е длъжен да допуска за нуждите на надзора достъп до местата на производство, контрол и изпитване, и складовото стопанство на предприятието и да предоставя цялата необходима информация, по специално:

               —

               документацията относно системата по качество,

               —

               отчетността за качеството, предвидена в частта на системата по качество за етапа на разработката, като резултати от анализи, изчисления, изпитвания и пр.,

               —

               отчетността за качеството, предвидена в частта на системата по качество за етапа на производството, като доклади от инспекции, данни за изпитвания, данни за калибриране, доклади за квалификацията на заетите в тази област кадри и т.н.

         4.3.   Нотифицираният орган трябва периодично (21) да извършва одити, за да се увери, че производителят поддържа и прилага системата по качество и трябва да представи на производителя доклад от одита.
   4.4.   Освен това нотифицираният орган може да прави непредвидени посещения на производителя. По време на тези посещения нотифицираният орган може, ако е нужно, да извършва или да предизвиква извършването на изпитвания, за да се провери дали системата по качество действа правилно. Нотифицираният орган трябва да представи на производителя доклад от посещението и, ако е извършвано изпитване, отчет за изпитването.
   5.   Производителят е длъжен да държи на разположение на националните контролни органи за срок от поне 10 години (16) след произвеждането на последния екземпляр от продукта:

               —

               документацията, посочена в третото тире на точка 3.1.,

               —

               актуализацията, посочена във втория параграф на точка 3.4.,

               —

               решенията и докладите на нотифицирания орган, упоменати в последния параграф на точка 3.4., точки 4.3. и 4.4.

         6   Всеки нотифициран орган е длъжен да изпрати на другите нотифицирани органи информация за издадените и отменени сертификати за системи по качество (7).
   Възможни допълнителни изисквания:

   ПРОЦЕДУРИ ЗА УСТАНОВЯВАНЕ НА СЪОТВЕТСТВИЕТО СЪС ЗАКОНОДАТЕЛСТВОТО НА ОБЩНОСТТА

      (1)  Специфичните директиви могат да предвиждат различна уредба.

      (2)  Специфичната директива може да промени този срок.

      (3)  Съдържанието на техническата документация се определя във всяка директива в зависимост от съответните изделия.
   Например, доколкото е свързано с оценяването, документацията трябва да съдържа:

               —

               общо описание на изделието,

               —

               конструктивни и технологични чертежи, както и схеми на компонентите, възлите, веригите и пр.,

               —

               описания и пояснения, които са необходими за разчитането на горепосочените чертежи и схеми и за разбиране на функционирането изделието,

               —

               списък на стандартите по член 5, които са приложени изцяло или частично и, в случаите когато не са прилагани стандарти по член 5, описание на приетите решения за спазването на основните изисквания на директивата,

               —

               резултатите от проектните изчисления, извършените проверки и пр.,

               —

               протоколи от изпитвания.

      (4)  Един тип може да е представителен за няколко варианта на продукта, при условие че различията между вариантите не засягат нивото на безопасност и другите изисквания, отнасящи се за характеристиките на продукта.

      (5)  Съдържанието на техническата документация трябва да се установи отделно за всяка директива в съответствие с засегнатите продукти.
   Например, доколкото това е необходимо за оценяването, документацията трябва да съдържа:

               —

               общо описание на типа,

               —

               конструктивни и технологични чертежи и схеми на компонентите, възлите, веригите и пр.,

               —

               описания и обяснения, необходими за разчитането на горните чертежи и схеми и за действието на продукта,

               —

               списък на стандартите по член 5, прилагани напълно или отчасти и описание на възприетите решения за съблюдаване на основните изисквания на директивата, в случай че не са прилагани стандартите по член 5,

               —

               резултати от изчисления при проектирането, извършени проверки и пр.,

               —

               протоколи от изпитвания.

      (6)  Специфичните директиви могат да предвиждат срок за валидността на сертификата.

      (7)  Специфичните директиви могат да съдържат други разпоредби.

      (8)  Специфичните директиви могат да предвиждат съкращаване на този срок.

      (9)  Специфичните директиви могат да определят друг срок.

      (10)  Когато този модул се прилага без модул B:

               —

               точки 2 и 3 от модул А трябва да се добавят между точки 1 и 2 с цел да се предвиди нуждата от техническа документация,

               —

               текстът в квадратните скоби отпада.

      (11)  Такъв хармонизиран стандарт ще бъде EN 29 002, допълнен, ако е нужно, за да се държи сметка за специфичния характер на продуктите, за които той се прилага.

      (12)  В специфичните директиви честотата може да бъде уточнена.

      (13)  Специфичните директиви могат да изменят този срок.

      (14)  Такъв хармонизиран стандарт ще бъде EN 29 003, допълнен, ако е нужно, за да се държи сметка за специфичния характер на продуктите, за които той се прилага.

      (15)  Интервалите между одитите могат да бъдат определени в специфичните директиви.

      (16)  Специфичните директиви могат изменят този срок.

      (17)  Когато този модул се прилага без модул Б:

               —

               той трябва да се допълни с точки 2 и 3 от модул А (между точки 1 и 2), за да се предвиди нуждата от техническа документация,

               —

               текстът в квадратните скоби отпада.

      (18)  Преценката на производителя може да бъде ограничена в специфичните директиви.

      (19)  Съдържанието на техническата документация се определя във всяка директива, в зависимост от съответните продукти. Например документацията може да съдържа, доколкото това е свързано с оценяването:

               —

               общо описание на продукта,

               —

               принципен чертеж и технологични чертежи и схеми на компоненти, възли, електрически вериги и пр.

               —

               описания и пояснения, необходими за разчитането на чертежите и схемите и за действието на продукта,

               —

               списък на стандартите, упоменати в член 5, приложени изцяло или отчасти и когато не са спазени стандартите по член 5, описание на възприетите решения за съобразяване с основните изисквания на директивата,

               —

               резултати от конструктивните изчисления, извършените проверки и пр.,

               —

               отчети за изпитвания.

      (20)  Такъв хармонизиран стандарт ще бъде EN 29 001, допълнен, ако е нужно, за да се държи сметка за специфичния характер на продуктите, за които той се прилага.

      (21)  В специфичните директиви честотата може да бъде уточнена


title: Решение № 1904/2006/EО на Европейския парламент и на Съвета от 12 декември 2006 година относно създаване на програмата „Европа за гражданите“ за периода 2007—2013 г. за насърчаване на активното европейско гражданство

text:
Важна правна забележка

|

32006D1904

Официален вестник n° L 378 , 27/12/2006 стр. 0032 - 0040

		Решение № 1904/2006/EО на Европейския парламент и на Съветаот 12 декември 2006 годинаотносно създаване на програмата "Европа за гражданите" за периода 2007—2013 г. за насърчаване на активното европейско гражданствоЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,като взеха предвид Договора за създаване на Европейската общност, и по-специално членове 151 и 308 от него,като взеха предвид предложението на Комисията,като взеха предвид становището на Европейския икономически и социален комитет [1],като взеха предвид становището на Комитета на регионите [2],в съответствие с процедурата, установена в член 251 от Договора [3],като имат предвид, че:(1) Договорът създава гражданство на Съюза, което допълва националното гражданство на съответните държави-членки. Това е важен елемент за засилване и опазване на процеса на европейска интеграция.(2) Общността следва да създаде в гражданите пълна представа за тяхното европейско гражданство, неговите преимущества, както и неговите права и задължения, които предстои да бъдат насърчени при надлежно отчитане на субсидиарността и в интерес на единството.(3) Особено неотложно е създаването в европейските граждани на пълна представа за тяхното гражданство в Европейския съюз в контекста на широкия дебат за бъдещето на Европа, открит от Европейския съвет от Брюксел на 16 и 17 юни 2005 г. По тази причина програмата "Европа за гражданите" следва да допълни, но не и да препокрие, други инициативи предприети в този контекст.(4) За да предоставят гражданите пълната си подкрепа на европейската интеграция, следва да се постави по-голям акцент върху техните общи ценности, история и култура като ключови елементи на тяхното членство в общество, което се гради върху принципите на свобода, демокрация и зачитане на правата на човека, културно разнообразие, толерантност и солидарност, в съответствие с Хартата за основните права на Европейския съюз [4], провъзгласена на 7 декември 2000 г.(5) Насърчаването на активно гражданство е ключов елемент при засилване не само на борбата срещу расизма, ксенофобията и нетолерантността, но и за единството и развитието на демокрацията.(6) В контекста на информационната и комуникационна стратегия на ЕС на дейностите, подкрепяни от програмата, следва да бъде осигурено широко разпространение и голямо въздействие.(7) С цел Европа да стане по-близка до гражданите и да им позволи да участват напълно в изграждането на една по-близка Европа, необходимо е да се адресират всички граждани и законно пребиваващи в участващите страни и да се включат в транснационални обмени и сътрудничество, които допринасят за развитието на чувство за принадлежност към общи европейски идеали.(8) В резолюция, приета през 1988 г., Европейският парламент счете за желателно да се предприеме голямо усилие за засилване на контактите между гражданите на различните държави-членки, както и заяви, че специфичната подкрепа от Европейския съюз за разработването на схеми за побратимяване между общините в различните държави-членки е рационална и желателна.(9) Европейският съвет призна при няколко повода нуждата от сближаване на Европейския съюз и неговите институции с гражданите на държавите-членки. Той окуражи институциите на Съюза да поддържат и насърчават открит, прозрачен и редовен диалог с организираното гражданско общество, като по този начин насърчават участието на гражданите в обществения живот и вземането на решения, като в същото време акцентират върху основните ценности, които се споделят от гражданите на Европа.(10) С Решение № 2004/100/EО от 26 януари 2004 г. за приемане на Програма за действие на Общността за насърчаване на активното европейско гражданство (гражданско участие) [5], Съветът създаде програма за действие, която потвърди нуждата да се насърчава постоянен диалог с гражданските организации и общините и да се подкрепи активното участие на гражданите.(11) Гражданските проекти с транснационално и междусекторно измерение са важни инструменти за достигане до гражданите и насърчаване на европейското съзнание, европейската политическа интеграция, социалното включване и взаимното разбиране.(12) Организациите на гражданското общество на европейско, национално, регионално и местно равнище са важни елементи за активно участие на гражданите в обществото и подпомагат засилването на всички аспекти на обществения живот. Те са и посредници между Европа и нейните граждани. Тяхното транснационално сътрудничество по тази причина следва да бъде насърчавано и подкрепяно.(13) Изследователските организации по европейска публична политика могат да предоставят идеи и размисли, които да захранят дебата на европейско равнище. Поради това също е препоръчително да се подкрепят, като връзка между европейските институции и гражданите, дейностите, които отразяват техния ангажимент за създаване на европейска идентичност и гражданство, като се установят процедури с прозрачни критерии за насърчаване на мрежи за информация и обмен.(14) Подходящо е също да се следва действието, започнато от Европейския съюз в контекста на Решение № 792/2004/EО на Европейския парламент и на Съвета от 21 април 2004 г. относно създаване на програма за действие на Общността за насърчаване на органи активни на европейско равнище в областта на културата [6] за съхраняване и честване на основните места и архиви, свързани с депортирането. Осъзнаването на пълните измерения и трагичните последици на Втората световна война по този начин може да бъде поддържано и всеобщото възпоменание да бъде насърчено като средство за преодоляване на миналото и изграждане на бъдещето.(15) Декларацията за спорта, приета от Европейския съвет от Ница на 7— 9 декември 2000 г., отбелязва, че "въпреки че няма преки правомощия в тази област, Общността трябва в своята дейност по различните разпоредби на Договора да вземе под внимание социалните, образователните и културните функции, присъщи на спорта".(16) Специално внимание следва да бъде обърнато на балансираната интеграция на организациите на гражданите и на гражданските общества от всички държави-членки в транснационални проекти и дейности.(17) Страните кандидатки и държавите от ЕАСТ, страни по Споразумението за ЕИП, са признати като потенциални участници в програмите на Общността в съответствие със сключените споразумения с тези страни.(18) Европейският съвет от Солун на 19 и 20 юни 2003 г. прие "Дневен ред от Солун за Западните Балкани: придвижване към европейска интеграция", който покани страните от Западните Балкани да участват в програмите и агенции на Общността; поради това страните от Западните Балкани следва да бъдат признати като потенциални участници в програмите на Общността.(19) Програмата следва да бъде обект на редовен мониторинг и независима оценка в сътрудничество с Комисията и държавите-членки с цел да се позволят корекции, необходими, ако мерките следва да бъдат правилно изпълнявани.(20) Процедурите по мониторинг и оценка на програмата следва да използват целите и показателите, които са специфични, измерими, постижими, съответстващи и определени във време.(21) Регламент (EО, Евратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности [7] (наричан по-нататък "Финансовият регламент") и Регламент (EО, Евратом) № 2342/2002 на Комисията от 19 ноември 2002 г. относно определянето на подробни правила за прилагането на Регламент (ЕО, Евратом) № 1605/2002 на Съвета относно Финансовия регламент, приложим към общия бюджет на Европейските общности [8], които защитават финансовите интереси на Общността, следва да бъдат прилагани, като се вземат под внимание принципите на простота и съгласуваност при избора на бюджетни инструменти, ограничаване на броя на случаите, в които Комисията запазва пряка отговорност за тяхното изпълнение и управление и изискваната пропорционалност между размера на ресурсите и административната тежест, свързана с тяхното използване.(22) Подходящи мерки следва да бъдат взети за предотвратяване на нередности и измами и за възстановяване на изгубени, неправилно изплатени или използвани средства.(23) Следвайки принципа за доброто финансово управление, изпълнението на програмата може да бъде опростено, като се прибегне до общо финансиране по отношение на подкрепата, отпусната на участниците в програмата, или на подкрепата на Общността за структурите, които са създадени на национално равнище за администриране на програмата.(24) Настоящото решение определя за целия срок на програмата финансова рамка, която представлява първичната референция по смисъла на точка 37 от Междуинституционалното споразумение от 17 май 2006 г. между Европейския парламент, Съвета и Комисията за бюджетната дисциплина и доброто финансово управление [9] за бюджетния орган по време на годишната бюджетна процедура.(25) Тъй като целите на настоящото решение не могат да бъдат постигнати в достатъчна степен от държавите-членки и следователно, поради транснационалния и многостранния характер на действията и мерките на програмата, могат да бъдат по-добре постигнати на общностно равнище, Общността може да приема мерки в съответствие с принципа на субсидиарността, уреден в член 5 от Договора. В съответствие с принципа на пропорционалността, уреден в същия член, настоящото решение не надхвърля необходимото за постигането на тези цели.(26) Мерките, необходими за изпълнението на настоящото решение, следва да бъдат приети в съответствие с Решение № 1999/468/EО на Съвета от 28 юни 1999 г. относно установяване на условията и реда за упражняване на изпълнителните правомощия, предоставени на Комисията [10].(27) Преходни мерки за мониторинг на действия, започнали преди 31 декември 2006 г., следва да бъдат приети съгласно Решение № 2004/100/EО,РЕШИХА:Член 1Предмет и обхват на програмата1. Настоящото решение създава програма "Европа за гражданите" (наричана по-нататък "програмата") за периода 1 януари 2007 г.— 31 декември 2013 г.2. Програмата допринася за следните общи цели:a) даване възможност на гражданите да си взаимодействат и да участват в изграждането на една по-близка Европа, която е демократична и ориентирана към света, обединена и обогатена с културното си разнообразие, като по този начин се развие гражданство в Европейския съюз;б) развитие на чувството за европейска идентичност, основана на общи ценности, история и култура;в) поощряване на чувство за принадлежност към Европейския съюз сред неговите граждани;г) насърчаване на толерантността и взаимното разбиране между гражданите на Европа при зачитане и насърчаване на културното и езиковото разнообразие, допринасяйки за междукултурния диалог.Член 2Специфични цели на програматаПрограмата има следните специфични цели в съответствие с основните цели на Договора, които се прилагат на транснационална основа:a) събиране на хората от местните общини в Европа, които да споделят и да обменят опит, мнения и ценности, да се поучат от историята и да изградят бъдещето;б) да поощрява действие, дебат и размишление, свързани с европейското гражданство и демокрацията, споделените ценности, общата история и култура чрез сътрудничество с гражданските организации на европейско равнище;в) да доведе Европа по-близо до нейните граждани, като насърчи европейските ценности и постижения и съхрани паметта на нейното минало;г) да насърчава взаимодействие между гражданите и организациите на гражданското общество от всички участващи страни, да допринася за междукултурния диалог и за извеждането на челно място разнообразието и единството на Европа, със специално внимание върху дейностите, насочени към развиване на по-тесни връзки между гражданите от държавите-членки на Европейския съюз, в неговия състав към 30 април 2004 г., и тези на държавите-членки, които са се присъединили след тази дата.Член 3Действия1. Целите на програмата се следват чрез подкрепа на следните действия, подробности за които могат да бъдат открити в част I от приложението:a) Активни граждани за Европа, което се състои от:- побратимяване на градове,- проекти на граждани и мерки за подкрепа;б) Активно гражданско общество в Европа, което се състои от:- структурна подкрепа на европейски изследователски организации по публична политика (think-tanks),- структурна подкрепа на организации на гражданското общество на европейско равнище,- подкрепа на проекти, инициирани от организации на гражданското общество;в) Заедно за Европа, което се състои от:- мероприятия с голям обществен ефект, такива като възпоменания, награждавания, художествени мероприятия, европейски конференции,- изследвания, проучвания и проучване на общественото мнение,- средства за информация и разпространение;г) Активно европейско възпоменание, което се състои от:- съхраняване на основните места и архиви, свързани с депортирането и възпоменание на жертвите.2. При всяко действие приоритет може да бъде даден на балансираната интеграция на гражданите и организациите на гражданското общество от всички държави-членки, както е предвидено в специфичната цел, установена в член 2, буква г).Член 4Форми на мерки на Общността1. Мерки на Общността могат да се вземат формата на грантове или договори за обществени поръчки.2. Субсидии от Общността могат да бъдат предоставяни чрез специфични форми, такива като оперативни грантове, грантове за действия, стипендии, награди.3. Договорите за обществени поръчки ще покриват покупката на услуги, такива като услуги за организиране на мероприятия, изследвания и проучвания, информация и инструменти за разпространение, мониторинг и оценка.4. За да могат да кандидатстват за грант от Общността, бенефициентите трябва да отговарят на изискванията, уредени в част II от приложението.Член 5Участие в програматаПрограмата е отворена за участие на следните страни, наричани по-нататък "участващи страни":a) държавите-членки;б) страните от ЕАСТ, страни по Споразумението за ЕИП, в съответствие с разпоредбите на това споразумение;в) страните кандидатки, които се възползват от предприсъединителна стратегия в съответствие с общите принципи и общите условия и форми, установени в рамковите споразумения, сключени с тези страни за участието им в програми на Общността;г) страните от Западните Балкани в съответствие с договореностите, които предстои да бъдат постигнати с тези страни съгласно рамковите споразумения за общите принципи за тяхното участие в програмите на Общността.Член 6Достъп до програматаПрограмата е отворена за всички заинтересовани страни, които насърчават активното европейско гражданство, и по-специално местните власти и организации, европейски изследователски организации по публична политика (think-tanks), групи от граждани и други организации на гражданското общество.Член 7Сътрудничество с международни организацииПрограмата може да обхваща съвместни и иновационни дейности в областта на активното европейско гражданство със съответните международни организации, такива като Съвета на Европа и ЮНЕСКО, на базата на общ участие и в съответствие с Финансовия регламент и различните правила на всяка институция или организация.Член 8Мерки за изпълнение1. Комисията приема необходимите мерки за изпълнение на програмата в съответствие с разпоредбите в приложението.2. Следните мерки се приемат в съответствие с процедурата, посочена по член 9, параграф 2:a) договореностите за изпълнението на програмата, включително годишния работен план, критериите за подбор и процедурите за подбор;б) общият баланс между различните действия на програмата;в) процедурите за мониторинг и оценка на програмата;г) финансовата подкрепа (размер, срок, разпределение и бенефициенти), предоставяна от Общността във връзка с всички оперативни грантове, многогодишни споразумения за побратимяване съгласно действие 1 и мероприятия с голям обществен ефект съгласно действие 3.3. Всички други мерки, необходими за изпълнението на програмата, се приемат в съответствие с процедурата по член 9, параграф 3.4. Като част от посочената процедура в параграф 2, Комисията може да изготвя насоки за всяко от действията в приложението с цел да адаптира програмата към каквито и да е приоритетни промени в областта на активното европейско гражданство.Член 9Комитет1. Комисията се подпомага от комитет.2. При позоваване на този параграф членове 4 и 7 от Решение № 1999/468/EО се прилагат, като се вземат предвид разпоредбите на член 8 от него.Периодът, установен в член 4, параграф 3 от Решение № 1999/468/EО, се определя на два месеца.3. При позоваване на този параграф членове 3 и 7 от Решение № 1999/468/EО се прилагат, като се вземат предвид разпоредбите на член 8 от него.4. Комитетът приема свой процедурен правилник.Член 10Сближаване с други инструменти на Общността и Европейския съюз1. Комисията осигурява сближаване и допълване между програмите и инструментите в други области на действие на Общността, особено образование, професионално обучение, култура, младежта, спорта, околната среда, аудио-визуален сектор и медии, основни права и свободи, социално включване, равенство на половете, борба с всички форми на дискриминация, расизъм и ксенофобия, научни изследвания, информационно общество и външни действия на Общността, по-специално на равнище европейска политика на съседство.2. Програмата може да обменя ресурси с други инструменти на Общността и Европейския съюз за прилагане на действия, които отговарят на целите на програмата и на другите инструменти.Член 11Финансова рамка1. Финансовата рамка за прилагането на програмата за периода, посочен в член 1, се определя на 215 милиона EUR.2. Годишните бюджетни кредити се одобряват от бюджетния орган в рамките на финансовата работна рамка.Член 12Финансови разпоредби1. Финансовата помощ приема формата на грантове на юридически лица. В зависимост от характера на действието и на преследваната цел грант може да бъде предоставян и на физически лица.2. Комисията може да присъжда награди на физически или юридически лица за действия или проекти, прилагани по програмата.3. В съответствие с член 181 от Регламент (EО, Евратом) № 2342/2002 и в зависимост от характера на действието, финансиране с твърда сума и/или прилагане на ставки за единица разходи може да бъде разрешено.4. Съвместно финансиране в натура може да бъде разрешено.5. Комисията може реши с оглед на характеристиките на бенефициентите и характера на действията да свободи бенефициентите от проверка на професионалните компетенции и квалификации, необходими за изпълнението на предложеното действие или работна програма.6. Количеството информация, което следва да се предостави от бенефициента, може да бъде ограничено в случай на малки грантове.7. В специфични случаи, такива като предоставяне на малък грант, бенефициентът не е необходимо да демонстрира финансова способност да изпълни планирания проект или работна програма.8. Оперативни грантове, предоставена по програмата на органи, които преследват цел от общ европейски интерес, както това е определено в член 162 от Регламент (EО, Евратом) № 2342/2002, не се намалява автоматично в случай на подновяване.Член 13Защита на финансовите интереси на Общността1. Когато дейности, финансирани по настоящото решение, се изпълняват, Комисията гарантира, че финансовите интереси на Общността са защитени чрез прилагането на превантивни мерки срещу измама, корупция и други неправомерни действия, чрез ефективни проверки и чрез възстановяване на суми, незаконно платени и ако нарушенията са установени чрез ефективни, съразмерни и възпиращи санкции в съответствие с Регламент (EО, Евратом) № 2988/95 на Съвета от 18 декември 1995 г. относно защитата на финансовите интереси на Европейските общности [11], Регламент (EО, Евратом) № 2185/96 на Съвета от 11 ноември 1996 г. относно контрола и проверките на място, извършвани от Комисията за защита на финансовите интереси на Европейските общности срещу измами и други нередности [12] и с Регламент (EО) № 1073/1999 на Европейския парламент и на Съвета от 25 май 1999 г. относно разследвания, провеждани от Европейската служба за борба с измамите (OLAF) [13].2. За общностните действия, финансирани по програмата, понятието нарушения, посочени в член 1, параграф 2 от Регламент (EО, Евратом) № 2988/95, означава всяко нарушаване на разпоредба на право на Общността или всяко нарушение на договорно задължение, което произтича от действие или бездействие на икономически оператор, което има или би имало за резултат увреждане на общия бюджет на Съюза или бюджетите, управлявани от Общностите, посредством неоправдани разходи.3. Комисията намалява, преустановява временно или си възстановява размера на финансовата помощ, предоставена за дадено действие, ако открие нарушения, включително неизпълнение на разпоредбите на настоящото решение или на отделно решение или договор или споразумение, предоставящи съответния грант, или ако установи, че без одобрение на Комисията действието е било обект на промяна, което противоречи на характера или на условията за изпълнение на проекта.4. Ако не се съблюдават сроковете или ако само част от отпуснатата финансова помощ е оправдана с извършения напредък при изпълнението на дадено действие, Комисията изисква от бенефициента да предостави наблюденията си в определен период. Ако бенефициентът не представи удовлетворителен отговор, Комисията може да отмени оставащата финансова помощ и да изиска възстановяване на вече изплатени суми.5. Всяко недължимо плащане се възстановява на Комисията. Лихва се начислява към всички суми, невъзстановени навреме съгласно условията, установени във Финансовия регламент.Член 14Мониторинг и оценка1. Комисията осигурява редовно мониторинг на програмата. Резултатите от мониторинга и оценката се използват при изпълнението на програмата. Мониторингът се включва по-специално в съставянето на докладите, посочени в параграф 3, букви a) и в).Специфичните цели могат да бъдат разглеждани в съответствие с член 251 от Договора.2. Комисията осигурява редовна, външна и независима оценка на програмата и се отчита редовно пред Европейския парламент.3. Комисията предоставя на Европейския парламент, Съвета, Европейския икономически и социален комитет и Комитета на регионите:a) междинен доклад от оценката на получените резултати и за качествените и количествените аспекти по изпълнението на програмата не по-късно от 31 декември 2010 г.;б) съобщение за продължаването на програмата не по-късно от 31 декември 2011 г.;в) доклад от ex-post оценката не по-късно от 31 декември 2015 г.Член 15Преходни разпоредбиДействията, започнали преди 31 декември 2006 г. съгласно Решение № 2004/100/EО, продължават да се уреждат до тяхното приключване от това решение.В съответствие с член 18 от Финансовия регламент отпуснатите суми, които съответстват на определените приходи от възстановяването на суми, изплатени неправилно съобразно Решение № 2004/100/EО, могат да бъдат предоставени на разположение на програмата.Член 16Влизане в силаНастоящото решение влиза в сила в деня след публикуването му в Официален вестник на Европейския съюз.Прилага се от 1 януари 2007 г.Съставено в Страсбург на 12 декември 2006 година.За Европейския парламентПредседателJosep Borrell FontellesЗа СъветаПредседателM. Pekkarinen[1] ОВ C 28, 3.2.2006 г., стр. 29.[2] ОВ C 115, 16.5.2006 г., стр. 81.[3] Становище на Европейския парламент от 5 април 2006 г. (все още непубликувано в Официален вестник), Обща позиция на Съвета от 25 септември 2006 г. (все още непубликувана в Официален вестник) и Позиция на Европейския парламент от 25 октомври 2006 г. (все още непубликувана в Официален вестник). Решение на Съвета от 11 декември 2006 г.[4] ОВ C 364, 18.12.2000 г., стр. 1.[5] ОВ L 30, 4.2.2004 г., стр. 6.[6] ОВ L 138, 30.4.2004 г., стр. 40.[7] ОВ L 248, 16.9.2002 г., стр. 1.[8] ОВ L 357, 31.12.2002 г., стр. 1. Регламент, последно изменен с Регламент (EО, Евратом) № 1248/2006 на Комисията (ОВ L 227, 19.8.2006 г., стр. 3).[9] ОВ C 139, 14.6.2006 г., стр. 1.[10] ОВ L 184, 17.7.1999 г., стр. 23. Решение, последно изменено с Решение № 2006/512/EО (ОВ L 200, 22.7.2006 г., стр. 11).[11] ОВ L 312, 23.12.1995 г., стр. 1.[12] ОВ L 292, 15.11.1996 г., стр. 2.[13] ОВ L 136, 31.5.1999 г., стр. 1.--------------------------------------------------ПРИЛОЖЕНИЕI. ОПИСАНИЕ НА ДЕЙСТВИЯТАДопълнителна информация за достъпа до програматаОрганизации на гражданското общество, посочени в член 6, включват, inter alia, търговски съюзи, образователни институции и организации, които работят в областта на доброволния труд и спорта за любители.ДЕЙСТВИЕ 1: Активни граждани за ЕвропаТова действие формира тази част от програмата, насочена специално към дейности, които включват граждани. Тези дейности попадат в два типа мерки, както следва:Побратимяване на градовеТази мярка е насочена към дейности, които включват или насърчават преките обмени между гражданите на Европа чрез тяхното участие в дейности по побратимяване на градове. Това могат да бъдат еднократни или пилотни дейности или да вземат формата на структурирани, многогодишни, всестранни партньорски споразумения, които следват по-програмиран подход и обхващат набор от дейности — вариращи от срещи на граждани до специфични конференции или семинари по теми от общ интерес заедно със свързаните с тях публикации, организирани в контекста на дейностите за побратимяване. Тази мярка активно ще допринесе за засилване на взаимните знания и разбиране между гражданите и между културите.За годините 2007, 2008 и 2009 структурна подкрепа може да бъде предоставяна директно на Съвета на европейските общини и региони (CEMR) — орган, който преследва цел от общ европейски интерес, активен в областта на побратимяването на градове.Проекти на граждани и мерки за подкрепаПо тази мярка ще бъдат подкрепяни различни проекти с транснационално и междусекторно измерение, които пряко включват граждани. Приоритет се дава на проекти, които насърчават участието на местно равнище. Мащабът и обхватът на такива проекти ще зависи от развитието на обществото и ще проучи, чрез иновативен подход, възможните отговори на установените нужди. Използването на нови технологии, по-специално технологиите за информационно общество (IST), ще бъде насърчавано. Тези проекти ще събират граждани от различни хоризонти, които ще действат заедно или ще дискутират по общи европейски въпроси, като по този начин развиват взаимното разбиране и повишават съзнанието за процеса на европейска интеграция.С цел да се подобрят побратимяването на градовете и проектите на граждани, също така е необходимо да се разработят мерки за подкрепа обмена на най-добри практики, за натрупването на опит между заинтересованите страни на местно и регионално равнище, включително държавните органи, както и за развитие на нови знания, например чрез обучение.Като индикация поне 45 % от общия бюджет, отпуснат на програмата, ще бъде предназначен за това действие.ДЕЙСТВИЕ 2: Aктивно гражданско общество в ЕвропаСтруктурна подкрепа на изследователски организации по европейската публична политика (think-tanks)Органите, които предоставят нови идеи и разсъждения по европейските въпроси, са важни институционални събеседници, с капацитет да предоставят независими стратегически, междусекторни препоръки на институциите на ЕС. Те могат да предприемат дейности, които захранват дебата, особено за гражданството в Европейския съюз и европейските ценности и култури. Тази мярка цели укрепване на институционалния капацитет на тези организации, които са представителни, предоставят действителна европейска принадена стойност, могат да създават мултиплициран ефект и накрая могат да си сътрудничат с други бенефициенти на програмата. Засилването на трансевропейските мрежи е важен елемент в тази област. Грантове могат да се предоставят на базата на многогодишна работна програма, която съдържа различни теми или дейности.За годините 2007, 2008 и 2009 може да бъде предоставяна пряко структурна подкрепа на асоциацията "Groupement d'études et de recherches Notre Europe" и на "Institut für Europäische Politik" като органи, които преследват цел от общ европейски интерес.Структурна подкрепа за организации на гражданското общество на европейско равнищеГражданските организации са важна част от гражданските, образователните, културните и политическите дейности за участие в обществото. Необходимо е да съществуват и да могат да оперират и да си сътрудничат на европейско равнище. Също така те следва да участват в политическия процес посредством консултации. Тази мярка ще им предостави способност и стабилност да действат в междусекторно и хоризонтално измерение, като транснационални катализатори за техните членове и за гражданското общество на европейско равнище, като по този начин допринесат за целите на програмата. Засилването на трансевропейските мрежи и европейските асоциации е важен елемент в тази област на работа. Грантове могат да се предоставят на базата на многогодишна работна програма, която съдържа различни теми или дейности.За годините 2007, 2008 и 2009 може да бъде предоставяна пряко структурна подкрепа на три органа, които преследват цел от общ европейски интерес: Платформата на европейските социални НПО, Европейското движение и Европейският съвет за бежанци и изгнаници.Подкрепа на проекти, инициирани от организации на гражданското обществоОрганизациите на гражданското общество на местно, регионално, национално или европейско равнище включват граждани или представляват техните интереси чрез дебати, публикации, защита и други конкретни транснационални проекти. Въвеждането или изграждането на европейско измерение в дейностите на организациите на гражданското общество ще им позволи да укрепят способностите си и да достигнат до по-голяма аудитория. Прякото сътрудничество между гражданските организации от различни държави-членки ще допринесе за взаимното разбиране за различните култури и гледни точки и за идентифицирането на споделени тревоги и ценности. Докато това може да бъде под формата на единични проекти, един по-дългосрочен подход ще осигури и по-устойчиво въздействие и развитие на мрежи и синергии.Като индикация приблизително 31 % от общия бюджет, отпуснат на програмата, ще бъде предназначен за това действие.ДЕЙСТВИЕ 3: Заедно за ЕвропаМероприятия с голямо обществено отражениеТази мярка ще подкрепи мероприятия, организирани от Комисията където е уместно в сътрудничество с държавите-членки или други значими партньори, които са съществени по мащаб и обхват, намиращи отзвук при народите на Европа, помагащи за увеличаване на тяхното усещане за принадлежност към същата общност, карат ги да осъзнаят историята, постиженията и ценностите на Европейския съюз, включват ги в междукултурния диалог и допринасят за развитието на тяхната европейска идентичност.Тези мероприятия могат да включват почитане на исторически събития, тържествено отбелязване на европейски постижения, художествени мероприятия, повишаване на съзнанието по специфични въпроси, европейски конференции и връчване на награди за значими постижения. Използването на нови технологии, и по-специално IST, се насърчава.ИзследванияС цел да се подобри разбирането на активното гражданство на европейско равнище, Комисията ще извършва изследвания, проучвания и проверки на общественото мнение.Средства за информация и разпространениеПредвид фокуса върху гражданите и различните инициативи в областта на активното гражданство подробна информация за различните дейности по програмата за европейските действия, свързани с гражданството и други инициативи, е необходимо да бъдат предоставяни чрез Интернет портал или други средства.За годините 2007, 2008 и 2009 структурна подкрепа може да бъде предоставяна директно на "Association Jean Monnet", "Centre européen Robert Schuman" и "Maisons de l'Europe", обединени на национално и европейско равнище като органи, които преследват цел от общ европейски интерес.Като индикация приблизително 10 % от общия бюджет, отпуснат на програмата, ще бъде предназначен за това действие.ДЕЙСТВИЕ 4: Активно европейско възпоминаниеПо това действие могат да бъдат подкрепяни следните типове проекти:- за съхраняването на основните места и мемориали, свързани с масовото депортиране, бившите концентрационни лагери и други големи нацистки места за мъчения и масово унищожаване, както и архивите, които документират тези събития, и за запазване жива паметта на жертвите, както и паметта на тези, които при екстремни условия са спасили хора от Холокоста;- за възпоминание на жертвите на масови унищожения и масови депортирания, свързани със сталинизма, както и за съхраняване на мемориалите и архивите, които документират тези събития.Приблизително 4 % от общия бюджет, отпуснат на програмата, ще бъде предназначен за това действие.II. УПРАВЛЕНИЕ НА ПРОГРАМАТАИзпълнението на програмата ще се управлява от принципите на прозрачност и откритост спрямо голям брой организации и проекти. Като последица от това проектите и дейностите ще се избират, като общо правило, чрез отворени покани за предложения. Дерогации ще бъдат възможни само при много специфични обстоятелства и при пълно съответствие с член 168, параграф 1, букви в) и г) от Регламент (EО, Евратом) № 2342/2002.Програмата ще развива принципа на многогодишни партньорства, основани на съгласувани цели, изграждащи върху анализа на резултатите с цел да се гарантират взаимни ползи както за гражданското общество, така и за Европейския съюз. Максималният срок на финансирането, отпускано посредством еднократно споразумение за грант по програмата, се ограничава на 3 години.За някои действия може да е необходимо да се приеме косвено централизирано управление чрез изпълнителна агенция или специално за действие 1 чрез национални служби.Всички действия се изпълняват на транснационална основа. Те ще насърчават мобилността на гражданите и идеите в рамките на Европейския съюз.Елементите за създаване на мрежи и фокусиране върху мултиплицирани ефекти, включително използването на информационни и комуникационни технологии (ИКТ), ще бъде важно и ще бъде отразено както при типа на дейностите, така и при обхвата на участващите организации. Развитието на взаимодействие и синергия между различните типове заинтересовани страни, които участват в програмата, ще се насърчава.Бюджетът на програмата може да покрива и разходи, свързани подготовката, проследяването, мониторинга, одита и оценката на дейности, които са пряко необходими за управлението на програмата и осъществяването на нейните цели, по-специално изследвания, срещи, информационни и публикационни дейности, разходи, свързани с ИТ мрежи за обмен на информация и всички други административна и техническа подкрепа, за които Комисията може да вземе решение относно управлението на програмата.Общите административни разходи по програмата следва да бъдат пропорционални на задачите, предвидени в съответната програма и като индикация следва да представляват приблизително 10 % от общия бюджет, отпуснат за програмата.Комисията може да предприеме информационни, публикационни и разпространителски дейности, където е подходящо за осигуряване на широко знание и голямо въздействие на дейностите, подкрепяни от програмата.III. ПРОВЕРКИ И ОДИТЗа проекти, подбрани съгласно настоящото решение, ще бъде създадена примерна одитна система.Бенефициентът на гранта трябва да предостави на Комисията всички подкрепящи документи относно разходите за период от пет години от датата на последното плащане. Бенефициентът на гранта трябва да гарантира, когато това е приложимо, че всички подкрепящи документи, притежавани от партньори или членове, са предоставени на Комисията.Комисията може да извършва одит на използването на гранта, пряко от нейния персонал или от друг квалифициран външен орган, по неин избор. Тези одити могат да бъдат извършвани през целия период на договора и за период от пет години от датата на плащане на остатъка. Където е уместно заключенията от одита могат да доведат до решения на Комисията за възстановяване.Персоналът на Комисията и външният персонал, упълномощен от Комисията, трябва да имат подходящ достъп до помещенията на бенефициента и до цялата информация, включително информация в електронен формат, необходима за извършването на тези одити.Сметната палата и Европейската служба за борба с измамите (OLAF) ще имат същите права, особено на достъп, като Комисията.--------------------------------------------------


title: 2010/594/ЕС: Решение на Европейския съвет от 16 септември 2010 година за изменение на списъка на съставите на Съвета

text:
               6.10.2010

               BG

               Официален вестник на Европейския съюз

               L 263/12

         РЕШЕНИЕ НА ЕВРОПЕЙСКИЯ СЪВЕТ
   от 16 септември 2010 година
   за изменение на списъка на съставите на Съвета
   (2010/594/ЕС)
   ЕВРОПЕЙСКИЯТ СЪВЕТ,
   като взе предвид Договора за Европейския съюз, и по-специално член 16, параграф 6, първа алинея от него,
   като взе предвид Договора за функционирането на Европейския съюз, и по-специално член 236, буква а) от него,
   като има предвид, че:

               (1)

               С цел да бъдат отразени в наименованието на съставите на Съвета измененията, които Договорът от Лисабон внесе в предходните договори по отношение на космическото пространство и спорта, следва да се адаптират наименованията на състав „Конкурентоспособност (вътрешен пазар, промишленост и научни изследвания)“, като се добави думата „космическо пространство“, и на състав „Образование, младеж и култура“, като се добави думата „спорт“.

               (2)

               Следва съответно да бъде изменен списъкът на съставите на Съвета в приложението към Решение 2009/878/ЕС на Съвета (Общи въпроси) от 1 декември 2009 г. за установяване списъка на съставите на Съвета в допълнение към съставите, посочени в член 16, параграф 6, втора и трета алинея от Договора за Европейския съюз (1), който списък е възпроизведен в приложение I към Процедурния правилник на Съвета (2),

         ПРИЕ НАСТОЯЩОТО РЕШЕНИЕ:
   Член 1
   Списъкът на съставите на Съвета в приложението към Решение 2009/878/ЕС и съответно списъкът на съставите на Съвета в приложение I към Процедурния правилник на Съвета се изменят, както следва:

               1.

               точка 6 „Конкурентоспособност (вътрешен пазар, промишленост и научни изследвания)“ се заменя със следния текст:

                           „6.

                           Конкурентоспособност (вътрешен пазар, промишленост, научни изследвания и космическо пространство)“;

               2.

               точка 10 „Образование, младеж и култура“ се заменя със следния текст:

                           „10.

                           Образование, младеж, култура и спорт“.

         Бележките под линия остават непроменени.
   Член 2
   Настоящото решение влиза в сила в деня на приемането му.

      Съставено в Брюксел на 16 септември 2010 година.

            За Европейския съвет

            Председател

         H. VAN ROMPUY

      (1)  ОВ L 315, 2.12.2009 г., стр. 46.

      (2)  ОВ L 325, 11.12.2009 г., стр. 35.


title: 2013/715/ЕС: Решение на Съвета от 2 декември 2013 година за определяне на позицията, която да бъде заета от Европейския съюз в рамките на Министерската конференция на Световната търговска организация по отношение на присъединяването на Република Йемен към Световната търговска организация

text:
               6.12.2013

               BG

               Официален вестник на Европейския съюз

               L 326/44

         РЕШЕНИЕ НА СЪВЕТА
   от 2 декември 2013 година
   за определяне на позицията, която да бъде заета от Европейския съюз в рамките на Министерската конференция на Световната търговска организация по отношение на присъединяването на Република Йемен към Световната търговска организация
   (2013/715/ЕС)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 91, член 100, параграф 2 и член 207, параграф 4, първа алинея във връзка с член 218, параграф 9 от него,
   като взе предвид предложението на Европейската комисия,
   като има предвид, че:

               (1)

               На 12 април 2000 г. правителството на Република Йемен подаде заявление за присъединяване към Споразумението от Маракеш за създаване на Световната търговска организация (СТО) съгласно член XII от посоченото споразумение.

               (2)

               На 17 и 19 юли 2000 г. беше създадена работна група по присъединяването на Република Йемен с цел постигането на съгласие относно условията за присъединяване, които са приемливи за Република Йемен и за всички членове на СТО.

               (3)

               От името на Съюза Комисията договори изчерпателен набор от задължения за отваряне на пазара от страна на Република Йемен, които удовлетворяват изискванията на Съюза.

               (4)

               Понастоящем тези задължения са включени в протокола за присъединяване на Република Йемен към СТО.

               (5)

               Очаква се присъединяването към СТО да има траен положителен принос за процеса на икономически реформи и устойчиво развитие на Република Йемен.

               (6)

               Поради това протоколът за присъединяване следва да бъде одобрен.

               (7)

               Член XII от Споразумението за създаване на СТО предвижда, че условията за присъединяване следва да бъдат договорени между присъединяващия се член и СТО и че Министерската конференция на СТО одобрява условията за присъединяване от страна на СТО.

               (8)

               В съответствие с това е необходимо да бъде определена позицията, която да заеме Съюзът в рамките на Министерската конференция на СТО по отношение на присъединяването на Република Йемен към СТО,

         ПРИЕ НАСТОЯЩОТО РЕШЕНИЕ:
   Член 1
   Позицията, която да бъде заета от името на Европейския съюз в рамките на Министерската конференция на СТО относно присъединяването на Република Йемен към СТО, е да се одобри присъединяването.
   Член 2
   Настоящото решение влиза в сила в деня на приемането му.

      Съставено в Брюксел на 2 декември 2013 година.

            За Съвета

            Председател

         E. GUSTAS